Nos Johannes, Dei et apostolice sedis gratia humilis abbas monasterii S. Martini Eduensis, totus que ejusdem loci conventus, ad sonum campane, ut moris est, in capitulo nostro congregati, volentes et desiderantes divinum cultum in dicto monasterio nostro augeri potius quam minui, potissime in honorem Beate virginis Marie, matris Domini nostri Jesu Christi, ordinavimus per hunc modum, videlicet: quod omni die in capella Beate virginis Marie, de ipsa Beata Maria una missa per illum qui missam matutinalem celebrabit, postque suam compleverit septimanam, vel per alium etiam presbyterum loco sui celebretur, alta voce, assistentibus noviciis et omnibus sociis qui voluerint ex devotione interesse, ad quod debet eos inducere devotio que erga Beatam Mariam virginem exhiberi et haberi debet quod pro omnibus peccatoribus continue apud filium suum intercedit; et celebrabitur predicta missa ad sonum campane, ante Primam, tali hora qua existentes in ipsa missa interesse possint in choro pro Prima decantanda. Verum cum nonnulli ex monachis et sociis dicti monasterii et membrorum tam vivis quam mortuis nonullas missas ordinaverint debere celebrari in dicto nostro monasterio pro remedio animarum suarum, et in magno numero certis redditibus assidatas, et adeo magno quod, considerata mortalitate, rerum caristia ....... deffectum serviciorum; quod est impossibile de presenti dictas missas facere celebrari; nolentes, prohabita deliberatione et matura, animas eorum misse officio deffraudari, quod nobis est possibile facientes, volumus et ordinamus unanimi consensu redditus propter hoc per eos assidatos et ecclesie collatos converti in utilitatem celebrantium dictam missam Beate Marie. Et tenebuntur ipsi celebrantes dicere unam orationem pro deffunctis et aliam pro vivis, videlicet: «Deus qui corda fidelium qui contributionem pro premissis fecerunt et pro eis quos continget contribuere in futurum contributionem factam», et in memento vivorum et mortuorum de vivis et mortuis collatoribus facere generaliter mentionem. Cumque eleemosinarius monasterii nostri predicti sex denarios teneatur dare volenti missam celebrare pro Hugone Bonerii de S. Martino, qui predictos sex denarios hac de causa reliquit in certis redditibus, videlicet septem libras et decem solidos super taillias ville de Dignay et quadraginta solidos super menssum es Mulans, quem menssum tenent Johannes Guanat et Perneta, filia deffuncti dicti au Perusteaul al Moreaul, solvendos videlicet medietatem anno quolibet ad festum Beati Lazari septembralis et aliam medietatem ad nundinas Biffracti sequentes, et ex premissis causis non inveniatur quis qui velit pro tam modico hujus honus subire, communi etiam assensu ordinavimus dictos sex denarios converti debere in utilitatem illorum qui missam, ut premittitur, ordinatam in honorem virginis Marie celebrabunt. Ordinata fuerunt hec modo premisso per nos abbatem et conventum predictos, ut predicitur, die veneris post dominicam qua cantatur in Dei ecclesia Lætare Jehrusalem, anno Domini MCCC LXI. In quorum testimonium sigilla nostra quibus utimur litteris presentibus duximus apponenda.